越婦採葛苦
作者：趙文
朝代：宋

paragraphs: 采采山上葛，攀藤步巖幽。
上山逢虎狼，下山逢獼猴。
歸來絺綌之，藕絲香且柔。
織成一片雲，精絕鬼工愁。
入笥獻君王，貢職民當修。
君王不自惜，持以奉仇讎。
西施被服之，俱是越國尤。
吳王抵掌笑，於越吾何憂。
飛書益封地，謂越吾諸侯。
嗟爾采葛伴，辛苦勿嘆愁。
天道有乘除，苦極行當休。
吳王沉醉姑蘇上，半夜不知吳國秋。